Patrik Laine

**Patrik Laine** (s. 19. huhtikuuta 1998 Tampere) on suomalainen jääkiekkoilija, joka pelaa NHL-joukkue Montreal Canadiensissa. Winnipeg Jets varasi hänet  toisena pelaajana. Laine on pelipaikaltaan oikea laitahyökkääjä ja hän laukoo oikealta. Hänen lisäkseen yhtä pienellä numerolla NHL:ään on suomalaisista varattu vain kolme muuta pelaajaa. 

Laine pelasi myös kaikkien aikojen nuorimpana suomalaispelaajana maailmanmestaruuskilpailuissa vuonna 2016, jolloin hän teki myös alle 18-vuotiaiden piste-ennätyksen tehopistein 7+5=12. Laine jakoi turnauksen maalipörssin voiton Ruotsin Gustav Nyquistin kanssa, ja hänet valittiin kaikkien aikojen nuorimpana pelaajana turnauksen arvokkaimmaksi pelaajaksi, parhaaksi hyökkääjäksi sekä tähdistökentälliseen.

## Seuraura
### Juniorivuodet ja ensimmäiset miesten ottelut
Laine aloitti jääkiekkoilun 4-vuotiaana Tampereen Ilveksessä, mutta vaihtoi sieltä pian Tapparaan. Hän pelasi 12-vuotiaaksi saakka myös maalivahtina. Kaudella 2012–2013 Laine oli seuran C-nuorten paras maalintekijä sekä SM-karsinnoissa että SM-sarjan runkosarjassa. Hän oli karsinnoissa myös Tapparan paras pistemies tehopistein 14+9=23. Noin puolet kaudestaan Laine pelasi B-nuorissa kaksi vuotta pääikäluokan pelaajia nuorempana lähes piste per peli -tahdilla. Kaudella 2013–2014 hän teki A-nuorissa 40 runkosarjaottelussa ikäisekseen paljon tehopisteitä, 26+11=37, joilla 15-vuotias Laine oli Tapparan paras maalintekijä ja kolmanneksi paras pistemies. Hän sijoittui koko A-nuorten SM-liigan maalipörssissä viidenneksi. Laineesta tuli sarjan kaikkien aikojen eniten maaleja yhden kauden runkosarjassa tehnyt alle 16-vuotias pelaaja. Hän vahvisti kauden aikana myös Tapparan B-nuoria, mutta Laineen kausi päättyi lopulta ensimmäisen pudotuspeliottelun jälkeen polvivammaan, josta kuntoutuminen hänellä kesti lähes puoli vuotta.

Kesäkuussa 2014 Laine teki kolmivuotisen sopimuksen Tapparan SM-liigajoukkueen kanssa. Hän pelasi joukkueessa harjoituskaudella yhden ottelun. Laine pelasi Tapparassa ensimmäisen virallisen miesten sarjaottelunsa Mestarien liigassa 23. syyskuuta 2014 tšekkiläistä HC Třinecia vastaan. Liigadebyyttinsä Laine teki 27. syyskuuta 2014 Hämeenlinnan Pallokerhoa vastaan. Vain 16-vuotias Laine sai ottelussa jääaikaa 2.27 minuuttia. Hän teki ensimmäisen miesten sarjaottelumaalinsa Tapparassa 7. lokakuuta 2014 Mestarien liigassa HC Třinecia vastaan. Kaikkiaan Laine pelasi kauden 2014–2015 SM-liigassa kuusi runkosarjaottelua tehden yhden syöttöpisteen sekä kolme ottelua Mestarien liigassa tehden yhden maalin. Neljän ensimmäisen kauden jälkeen Laine oli edellä mainitun maalin myötä toiseksi nuorin maalinteossa onnistunut pelaaja CHL:n historiassa.

Laine pelasi kauden 2014–2015 suurimmaksi osaksi lainalla Mestis-joukkue Lempäälän Kisassa, jossa hän aloitti myös runkosarjan. Laine teki LeKissä 36 runkosarja- ja kahdessa pudotuspeliottelussa tehopisteet 5+7=12. Hänen kautensa oli varsin vaikea ja epätasainen. Laine oli ajoittain kriittinen itselleen ja joukkuetoveri Jonatan Tanuksen mukaan hän saattoi huonoina päivinä kiroilla, hakata mailaa, mennä yksin istumaan penkin päähän ja kiukutella muulle joukkueelle. Pudotuspeleissä Laine putosi lopulta kokoonpanon ulkopuolelle ja hän pelasi vain kaksi ottelua. Samassa *[[Ilta-Sanomat|Ilta-Sanomien]]* haastattelussa sekä Tanuksen että Tapparasta tutun joukkuetoveri Markus Kankaanperän mukaan Laine otti seuraavana kesänä valtavia harppauksia kehityksessään.

### Tulokaskausi SM-liigassa 2015–2016
OHL-joukkue Sarnia Sting varasi Laineen 24. pelaajana CHL:n varaustilaisuudessa 2015, mutta hän jatkoi kaudella 2015–2016 uraansa Tapparassa. Laine teki liigauransa avausmaalin 19. syyskuuta 2015 ylivoimalla vieraissa Espoo Bluesia vastaan. Tämän jälkeen Laine onnistui maalinteossa myös kolmessa seuraavassa ottelussa. Liigauransa ensimmäisen hattutempun hän iski 23. tammikuuta 2016 paikallisvastustaja Tampereen Ilvestä vastaan. Laineen kolmas osuma ratkaisi Tapparalle 3–4-voiton jatkoajalla ajassa 64.38. Laineesta tuli 17 vuoden, yhdeksän kuukauden ja neljän päivän ikäisenä SM-liigan historian toiseksi nuorin kypärätempun tehnyt pelaaja. Ainoastaan Tuomo Ruutu on onnistunut tempussa nuorempana HIFK:n paidassa kaudella 2000–2001. Laine teki varsinaisella SM-liigan tulokaskaudellaan runkosarjassa 46 ottelussa tehopisteet 17+16=33, joilla hän voitti tulokkaiden piste- ja maalipörssin. Kahdeksassa CHL-ottelussa hän teki tehopisteet 2+2=4.

Laine voitti SM-liigan kevään 2016 pudotuspelien maalipörssin kymmenellä osumallaan. Hän rikkoi liigan pudotuspelien tulokkaiden maaliennätyksen, joka oli kaudella 2007–2008 seitsemän maalia tehneen Oskar Osalan hallussa. Laineen maaleista kaksi oli voittomaaleja. Hän jakoi myös 15 tehopisteellään Tapparan sisäisen pistepörssin voiton Kristian Kuuselan kanssa. Laine pelasi suurimman osan kaudestaan Jan-Mikael Järvisen johtamassa kakkosketjussa tasakentällisin pelatessa, mutta hänet nostettiin loppuottelusarjan neljänteen otteluun Tapparan ykkösketjuun ylivoimalta tuttujen ketjukavereiden Jani Lajusen ja Kristian Kuuselan rinnalle. Laine voitti Suomen-mestaruuden, ja hänet palkittiin pudotuspelien parhaana pelaajana Jari Kurri -palkinnolla. Laineesta tuli liigahistorian nuorin palkinnon voittanut pelaaja. Lisäksi hänet palkittiin kauden päätyttyä SM-liigan parhaana tulokaspelaajana Jarmo Wasaman muistopalkinnolla.

### Winnipeg Jets (2016–2020)
#### NHL-tulokaskausi 2016–2017
Tammikuussa 2016 NHL:n kykyjenetsijätoimisto listasi Laineen Euroopassa pelaavista pelaajista sijalle 3 . Rankingissa hänen edellään olivat vain Auston Matthews ja Jesse Puljujärvi. Huhtikuun rankingissa Laine nousi toiselle sijalle Puljujärven ohi. Hänet varattiin lopulta Matthewsin jälkeen varaustilaisuuden toisena pelaajana Winnipeg Jetsiin. Laineesta tuli Kari Lehtosen ja Aleksander Barkovin ohella kaikkien aikojen pienimmällä numerolla NHL:ään varattu suomalaispelaaja. Vain runsas viikko myöhemmin hän teki Jetsin kanssa kolmivuotisen tulokassopimuksen. Laineen kausipalkka NHL:ssä oli 3,755 miljoonaa dollaria, joka on maksimiarvo NHL:n tulokkaan sopimukselle. Erilaisten bonusten osuus oli 2,65 miljoonaa dollaria. Laineen farmipalkaksi puolestaan muodostui 70&nbsp;000 dollaria kaudessa.

Laine otti paikan Winnipeg Jetsin NHL-vahvuudesta heti syksyn 2016 harjoitusleirin päätteeksi. Hän pelasi ensimmäisen NHL-ottelunsa kauden 2016–2017 avauskierroksella 13. lokakuuta 2016 Carolina Hurricanesia vastaan. Laine merkittiin Jetsin kolmosketjuun Mathieu Perreault'n ja Kyle Connorin viereen. Hän sai ottelussa jääaikaa 18.27 minuuttia. Laine teki Jetsin 5–4-jatkoaikavoittoon päättyneessä ottelussa myös NHL-uransa avausmaalin ylivoimalla sekä toimi kakkossyöttäjänä Blake Wheelerin tekemään 4–4-tasoitusmaaliin. Hänet valittiin ottelun kolmostähdeksi. Seuraavaan otteluun Laine nostettiin Jetsin ykkösketjuun Mark Scheifelen ja Blake Wheelerin rinnalle. Laine teki kauden neljännessä NHL-ottelussaan Toronto Maple Leafsia vastaan hattutempun tasoittaen pelin ja ratkaisten sen jatkoajalla Jetsin hyväksi. Hänestä tuli NHL:n kautta aikain toiseksi nuorin hattutempun tekijä. Toisen hattutemppunsa hän teki pari viikkoa myöhemmin 9. marraskuuta 2016 kotiottelussa Dallas Starsia vastaan ja sai ottelussa myös yhden syöttöpisteen.

Tammikuun seitsemäntenä päivänä Laine sai Jake McCaben taklauksen seurauksena aivotärähdyksen ottelussa Buffalo Sabresia vastaan. Laine oli loukkaantuneena sivussa hieman yli kaksi viikkoa, kunnes hän palasi pelaavaan kokoonpanoon 24. tammikuuta. Tammikuun alussa Laine valittiin un. Hän vastaanotti valinnan johdosta 212 500 dollarin bonuksen, minkä myötä hänen ensimmäisen vuoden ansionsa NHL:ssä nousivat yli miljoonaan dollariin. 21. helmikuuta 2017 Laine teki Toronto Maple Leafsia vastaan kaksi maalia ja hänen maalimääränsä nousi 30:een. Laine rikkoi näin Atlanta Thrashersin ja sitä vuonna 2011 seuranneen, nykyisen Winnipeg Jetsin seurahistorian tulokkaiden yhden kauden maaliennätyksen, joka oli Ilja Kovaltšukin nimissä kaudelta 2001–2002. Laine valittiin NHL:n helmikuun 2017 kuukauden tulokaspelaajaksi.

Kaikkiaan Laineen NHL:n tulokaskausi 2016–2017 toi hänelle 73 runkosarjaottelussa tehopisteet 36+28=64, joilla Laine oli Winnipeg Jetsin paras maalintekijä ja jakoi sisäisen pistepörssin kolmannen sijan Nikolaj Ehlersin kanssa. Hän sijoittui koko NHL:n tulokkaiden piste- ja maalipörssissä toiseksi edellään vain Toronto Maple Leafsin Auston Matthews. Koko NHL:n maalipörssissä Laine sijoittui seitsemänneksi. Häntä enemmän maaleja suomalaistulokkaista on tehnyt vain koko liigan historian tulokkaiden maaliennätystä (76) hallussaan pitävä Teemu Selänne kaudella 1992–1993. Laine on myös 2000-luvun eniten tehopisteitä ja maaleja tehnyt suomalaistulokas. Hän on myös NHL:n eniten maaleja tehnyt 18-vuotias eurooppalaispelaaja ja viidenneksi eniten maaleja tehnyt 18-vuotias pelaaja. Laine oli kauden päätteeksi ehdolla NHL:n vuoden tulokkaalle myönnettävän Calder Memorial Trophyn voittajaksi, mutta palkinto meni lopulta Toronto Maple Leafsin Auston Matthewsille. Matthews sai palkintoäänestyksessä 164 ykkössijaa, kun toiseksi sijoittunut Laine sai vain kolme. Hän sai kaudelta 1,8 miljoonan dollarin bonukset sijoituttuaan kymmenen parhaan joukkoon maalintekijätilastossa.

#### 2017–2020
Kaudella 2017–2018 Laine rikkoi 40 maalin rajapyykin 68 runkosarjaottelussa.  Näin ollen Laine on Jari Kurrin ja Teemu Selänteen jälkeen vasta kolmas suomalainen, joka on saavuttanut 40 maalin rajan yhdellä NHL-kaudella. NHL:n historiassa vain Jimmy Carson ja Dale Hawerchuk ovat tehneet alle 20-vuotiaana enemmän maaleja kuin Laine. Hänestä tuli myös ensimmäinen alle 20-vuotias eurooppalaispelaaja, joka rikkoi 70 pisteen (44+26) rajan yksittäisessä runkosarjassa. Hän teki kaudella 44 maalia ja sijoittui sillä maalintekijätilastossa toiseksi. Hän sai kaudelta 1,8 miljoonan dollarin bonukset sijoituttuaan kymmenen parhaan joukkoon maalintekijätilastossa.

Laine teki 24. marraskuuta 2018 ottelussa St. Louis Bluesia vastaan viisi maalia. Vain kaksi NHL-pelaajaa kauden 1997–1998 jälkeen oli tehnyt viisi maalia yhdessä ottelussa ennen Lainetta. Laine teki 29. marraskuuta 2018 sadannen NHL-maalinsa, ja hänesti tuli siten kautta aikain neljänneksi nuorin 100 maalia tehnyt NHL-pelaaja. Hän saavutti sadannen maalinsa 179. NHL-ottelussaan. Samalla hän sai 212 500 dollarin bonuksen tehtyään kaudella vähintään 20 maalia.

Laine solmi 27. syyskuuta 2019 Winnipeg Jetsin kanssa kahden vuoden mittaisen jatkosopimuksen, jonka arvo on 13,5 miljoonaa dollaria. Laine nousi ensimmäistä kertaa NHL-urallaan pistepörssin kärkeen 12. lokakuuta 2019 tehtyään viidessä ottelussa kolme maalia ja 10 tehopistettä. Kausi 2019–2020 oli Laineelle menestyksekäs kun hän teki 68 ottelussa 63 tehopistettä, joka oli 0,93 pistekeskiarvoltaan Laineen tehokkain. Lisäksi hänen peliaikansa ottelua kohden nousi kahdella minuutilla 17.14:stä 19.25:een. Pudotuspelien ensimmäisessä ottelussa Calgary Flamesiä vastaan Laine loukkasi ranteensa eikä pelannut ottelusarjassa enää Jetsin hävittyä sen neljässä ottelussa.

### Columbus Blue Jackets (2021–2024)
Kauden päätyttyä huhut Jetsin halusta kaupata Laine levisivät. Laine itse kumosi huhut haastattelussa tammikuussa 2021. Hän pelasi kauden avausottelussa Calgary Flamesiä vastaan ja teki kolme tehopistettä, mukaan lukien kaksi maalia joista toinen oli jatkoaikamaali Jetsin 4–3 voitossa. Muutamaa päivää myöhemmin hän loukkaantui harjoituksissa. 23. tammikuuta Laine kaupattiin yhdessä Jack Roslovicin kanssa Columbus Blue Jacketsiin vaihdossa Pierre-Luc Dubois'han ja kolmannen kierroksen varausvuoroon. Ensimmäisellä kaudellaan Columbuksessa Laine teki 10 maalia ja yhteensä 21 tehopistettä 45 ottelussa.

Heinäkuussa 2021 Laine hyväksyi Columbuksen sopimustarjouksen ja solmi vuoden mittaisen ja arvoltaan 7,5 miljoonan dollarin jatkosopimuksen Blue Jacketsin kanssa.

Vuoden 2022 alussa Laineesta tuli Blue Jacketsin historian ensimmäinen pelaaja, joka on tehnyt kaksi maalia ottelussa kolmessa ottelussa peräkkäin. Heinäkuussa 2022 Laine teki Blue Jacketsin kanssa nelivuotisen jatkosopimuksen. Sopimuksen arvo oli 34,8 miljoonan dollaria eli 8,7 miljoonaa dollaria vuodessa.

Kaudella 2022–2023 Laine pelasi 55 runkosarjaottelua ja teki niissä 22 maalia ja yhteensä 52 tehopistettä. Hän oli joukkueensa toiseksi tehokkain pelaaja Johnny Gaudreaun jälkeen.

Laine pelasi kaudella 2023–2024 vain 18 ottelua, jonka jälkeen hän ilmoittautui NHL:n ja pelaajayhdistys NHLPA:n hoito-ohjelmaan, joka auttaa mielenterveysongelmista tai muista ongelmista kärsiviä pelaajia.

### Montreal Canadiens (2024–)
Elokuussa 2024 Blue Jackets myi Laineen ja toisen kierroksen varausvuoron vuoden 2026 varaustilaisuudessa Montreal Canadiensiin vaihdossa Jordan Harrisiin. Laine joutui vaihtamaan pelinumeroaan, sillä Canadiens on jäädyttänyt maalivahti Ken Drydenin aikanaan käyttämän numeron 29. Laine päätyi lopulta kääntämään numerot toisin päin ja käyttämään numeroa 92. Laine loukkaantui syyskuun lopulla toisessa harjoitusottelussa polvitaklauksesta. Laine toipui loukkaantumisestaan alle kahdessa kuukaudessa ja pelasi ensimmäisen ottelunsa Montrealin joukkueessa kotiottelussa New York Islandersia vastaan 3. joulukuuta 2024. Hänet sijoitettiin kakkosketjuun Kirby Dachin ja Juraj Slafkovskýn kanssa. Sen lisäksi hän sai pelata ensimmäisessä ylivoimaketjussa ja hän onnistui heti maalinteossa. 17. joulukuuta Laine teki ensimmäisen hattutemppunsa Canadiensin paidassa Buffalo Sabresin maalivahdin Ukko-Pekka Luukkosen taakse. 22. joulukuuta Laine rikkoi seuran ennätyksen perättäisten ylivoimamaalien tekemisessä, kun hän teki perätysten kahdeksan ylivoimamaalia. Tilastoa on pidetty kaudesta 1933–1934. 14. tammikuuta Laine teki uransa 400:nnen tehopisteensä tekemällä kauden kymmenennen maalinsa, ja ensimmäisen tasakentällisin. Kaikkiaan ensimmäisellä Montreal-kaudellaan Laine teki 52 runkosarjaottelussa 20 maalia ja yhteensä 33 tehopistettä. Kaikista NHL-pelaajista hän teki neljänneksi eniten ylivoimamaaleja 15 osumallaan, millä oli suuri merkitys Montrealin nousuun pudotuspeleihin.

Kautta  edeltävällä harjoituskaudella Laine ei tehnyt Montrealin päävalmentaja Martin St. Louisiin vaikutusta, mikä johti siihen, että hän aloitti kauden nelosketjusta. Lisäksi Laine putosi myös ensimmäisestä ylivoimakoostumuksesta, josta hänen paikkansa otti Cole Caufield. Hän ehti pelata viisi ottelua, kunnes lokakuun lopulla hän kärsi leikkausta vaatineen keskivartalovamman, josta toipumiseen arvioitiin kuluvan 3–4 kuukautta. Maaliskuun 2026 siirtoikkunan kynnyksellä kokoopanon ulkopuolelle jääneen Laineen ympärillä liikkui paljon siirtohuhuja, mutta lopulta häntä ei kaupattu ennen siirtoikkunan sulkemista.

## Maajoukkueura

### Poikien maajoukkueet
Laine pelasi alle 18-vuotiaiden Ivan Hlinkan muistoturnauksessa vuonna 2014. Hänen turnauksensa päättyi kuitenkin kolmanteen otteluun Yhdysvaltoja vastaan Suomen joukkueen yhteisten sääntöjen ja käytöstapojen rikkomisen vuoksi. Tilanne alkoi, kun häntä ei peluutettu ottelun loppuhetkillä hakemaan tasoitusmaalia, kun Suomi pelasi ilman maalivahtia. Laine hermostui tästä päävalmentaja Mika Marttilalle ja huuteli hänelle törkeyksiä ja näytti keskisormea eikä hän näin ollen päässyt pelaamaan enää sijoitusotteluissa.

Laine pelasi alle 18-vuotiaiden maailmanmestaruuskilpailuissa vuonna 2015, jolloin hän voitti hopeaa. Laine oli Suomen paras pistemies, ja hän jakoi koko turnauksen maalipörssin voiton Yhdysvaltain Auston Matthewsin kanssa tehopistein 8+3=11. Hän jakoi myös Suomen sisäisen tehotilaston voiton Aleksi Saarelan kanssa lukemalla +6. Laine valittiin turnauksen tähdistökentälliseen, ja hänet palkittiin yhtenä Suomen kolmesta parhaasta pelaajasta.

Yhteensä Laine on pelannut 21 poikien maaottelua ja tehnyt niissä yhteensä 29 maalia. Hän on onnistunut maajoukkueissa viisi kertaa tekemään kypärätempun; kerran alle 16-vuotiaiden maajoukkuessa Saksaa vastaan sekä neljä kertaa alle 17-vuotiaiden maajoukkueessa 9. marraskuuta 2013 Tšekkiä, 26. joulukuuta 2013 Sveitsiä, 6. helmikuuta 2014 Yhdysvaltoja sekä 7. helmikuuta 2014 Ruotsia vastaan.

### Nuorten maajoukkueet
Laine pelasi alle 20-vuotiaiden maailmanmestaruuskilpailuissa vuonna 2016. Hän muodosti Jesse Puljujärven ja Sebastian Ahon kanssa PuLa-Aho-ketjun, joka muodosti koko turnauksen pistepörssin kärkikolmikon. Laine jakoi Yhdysvaltain Auston Matthewsin kanssa maalipörssin voiton ja sijoittui pistepörssissä kolmanneksi tehopistein 7+6=13. Hänet palkittiin sekä alkulohkossa Tšekkiä vastaan pelatun ottelun että seuraavaksi puolivälierissä Kanadaa vastaan pelatun ottelun jälkeen Suomen joukkueen ottelun parhaana pelaajana. Laine ratkaisi Kanadaa vastaan Suomelle välieräpaikan tehtyään kahden miehen ylivoimalla Suomen 6–5-voittomaalin. Hän teki ottelussa yhteensä tehopisteet 2+1=3. Laine voitti maailmanmestaruuden, ja hänet valittiin tähdistökentälliseen sekä yhdeksi Suomen kolmesta parhaasta pelaajasta. 

Yhteensä Laine on pelannut 14 nuorten maaottelua.

### A-maajoukkue
Laine teki miesten maajoukkuedebyytinsä 11. helmikuuta 2016 Euro Hockey Tourin kaksoismaaottelussa Örebrossa Ruotsia vastaan. 17-vuotias Laine merkittiin Suomen kolmosketjuun Mika Niemen ja toisen debytantin, alle 20-vuotiaiden maailmanmestaruusjoukkueesta tutun ketjukaveri Sebastian Ahon viereen. Laine sai ottelussa joukkueen hyökkääjistä eniten peliaikaa.

Laine valittiin edustamaan Suomea vuoden 2016 maailmanmestaruuskilpailuihin, minkä myötä hänestä tuli kaikkien aikojen nuorin Suomea maailmanmestaruuskilpailuissa edustanut pelaaja. Alkulohkossa ensimmäisen maailmanmestaruusottelunsa pelannut Laine teki kaksi maalia ja antoi yhden maaliin johtaneen syötön Valko-Venäjää vastaan. Hänestä tuli näin ollen nuorin maalin ja maalisyötön tehnyt suomalainen pelaaja maailmanmestaruuskilpailuissa. Hänet valittiin ottelussa myös Suomen joukkueen parhaimmaksi pelaajaksi. Vuoden 2024 kisoissa kaikkien aikojen nuorimmaksi pelaajaksi ja maalisyötön tehneeksi pelaajaksi nousi 18 vuoden ja 1 päivän ikäisenä Konsta Helenius.

Laine teki maailmanmestaruuskilpailuissa myös toisessa ottelussaan, nyt Saksaa vastaan, kaksi maalia ja syötti yhden. Hän rikkoi samalla Jaromír Jágrin nimissä olleen U18-ikäisten maailmanmestaruuskilpailujen ennätyksen tehopisteissä. Laine teki turnauksessa kaikkiaan tehopisteet 7+5=12, joilla hän jakoi koko turnauksen maalipörssin voiton Ruotsin Gustav Nyquistin kanssa ja Suomen sisäisen pistepörssin voiton Mikael Granlundin kanssa. Laine voitti hopeaa, ja hänet valittiin kaikkien aikojen nuorimpana pelaajana turnauksen arvokkaimmaksi pelaajaksi, parhaaksi hyökkääjäksi ja tähdistökentälliseen. ”Laineen valinta historian nuorimpana jääkiekon maailmanmestaruuskilpailuissa parhaaksi pelaajaksi” oli myös ehdolla Vuoden sykähdyttävimmäksi urheiluhetkeksi Suomen Urheilugaalassa.

27. toukokuuta 2016 Laine nimettiin viimeisten pelaajien joukossa lopulliseen kokoonpanoon, joka edusti Suomea maailmancupissa vuonna 2016. Turnauksessa Laine pelasi kolme ottelua tekemättä kuitenkaan tehopisteitä.

## Pelityyli

Laineen selkein vahvuus on monien lähteiden mukaan hänen laukauksensa. Korkein mitattu Laineen laukauksen nopeus on 163,7 kilometriä tunnissa. Laine valittiin laukomaan vuonna 2017 n tarkkuuskilpailuun.

Stephen Valiquetten mukaan Laine pystyy viimeistelemään epätodennäköisistäkin maalintekopaikoista, toisin sanoen hän kykenee laukauksellaan luomaan maaleja ja vastustajan kannalta vaarallisia tilanteita heikoiltakin alueilta. Laine itse perustelee tätä kahdella tekijällä. Hän kertoo, että osa ratkaisuista syntyy tuhansien aikaisemmin tehtyjen harjoitteiden kautta, minkä lisäksi hän opiskelee videoiden avulla, millaisella tekniikalla kannattaa laukoa missäkin tilanteessa.

Kiekollisen suoritusvarmuuden tilastointimenetelmiin erikoistunut Eero Mört laati tilastoja, kun Laine pelasi vielä SM-liigassa. Mörtin mukaan laukauksen tarkkuudessa oli parantamisen varaa, ja Laineen suurimmat haasteet olivat kiekon kuljettamisessa. *[[Urheilulehti|Urheilulehden]]* Ilkka Palomäen artikkelin mukaan Laineelle on tyypillistä se, että ”hän alkaa usein tehdä ikään kuin väkisin peliä kuljettamalla” eli Laine ottaa suhteettoman suuria riskejä yrittäessään harhauttaa vastustajaa.

Laine pitää esikuvanaan venäläistä Aleksandr Ovetškinia, johon hänen pelityyliään on verrannut muun muassa kanadalaisen *[[The Sports Network]]in* asiantuntija Craig Button. Sekä *[[Yleisradio]]n* Matias Strozyk että Urheilulehden Samuel Savolainen ovat myös korostaneet Laineen asemaa ylivoiman maalintekijänä.

## Yksityiselämä
Laine asui Winnipegissä äitinsä Tuija Laineen kanssa vuonna 2018 pelatessaan Jetsissä. Laine seurusteli vuosina 2016–2023 jääkiekkoa pelaavan ja Suomea tyttöjen maajoukkueessa edustaneen Sanna-Mari Kiukkaan kanssa. Laine kihlautui elokuussa 2024 Jordan Leighin kanssa, jonka tapasi vuonna 2023. He avioituivat kesäkuussa 2025. Laineen isä Harri kuoli 54-vuotiaana marraskuussa 2021.  Laine ja hänen vaimonsa ovat kristittyjä.

## Tilastot

## Saavutukset ja palkinnot

### Joukkuepalkinnot
; SM-liiga
* **[[Tappara]]**:
** Mestaruus (Kanada-malja): 2015–2016

; Alle 18-vuotiaiden maailmanmestaruuskilpailut
* **[[Suomen alle 18-vuotiaiden jääkiekkomaajoukkue]]**:
** Hopea: 2015

;Alle 20-vuotiaiden maailmanmestaruuskilpailut
* **[[Suomen alle 20-vuotiaiden jääkiekkomaajoukkue]]**:
** Kulta: 2016

;Maailmanmestaruuskilpailut
* **[[Suomen jääkiekkomaajoukkue]]**:
** Hopea: 2016

### Henkilökohtaiset
;NHL
* **[[Winnipeg Jets]]**:
** Valinta tulokaspelaajien tähdistökentälliseen: 2016–2017
** Valinta : 
** Viikon paras pelaaja: 7/2017, 10/2018
*** Viikon toiseksi paras pelaaja: 9/2018
** Kuukauden paras tulokaspelaaja: 2/2017
** Ennätykset (11):
*** Korkein suomalaisvaraus  (ensimmäisen kierroksen toinen varaus; jakaa ennätyksen Aleksander Barkovin ja Kari Lehtosen kanssa): 
*** Kuuluu ensimmäiseen samassa varaustilaisuudessa varattuun kaksikkoon (Laine ja Auston Matthews), joka varattiin kahden ensimmäisen vuoron joukossa ja onnistui tekemään vähintään kaksi tehopistettä pelaajaa kohden ensimmäisessä ottelussa: 14. lokakuuta 2016
*** Ensimmäinen alle 19-vuotias pelaaja, joka teki 14 ensimmäisessä ottelussa 11 maalia: 9. marraskuuta 2016
*** Ensimmäinen tulokaspelaaja, joka teki kaksi hattutemppua 14 ensimmäisen NHL-ottelunsa aikana: 9. marraskuuta 2016
*** Nuorimapana tähdistöotteluun osallistunut eurooppalainen pelaaja (18 v, 9 kk, 10 vrk): 29. tammikuuta 2017
*** Ensimmäinen pelaaja, joka teki kolme hattutemppua ennen 19 ikävuotta: 15. helmikuuta 2017
*** Ensimmäinen suomalainen pelaaja, joka teki 30 maalia kahdella eri kaudella alle 20-vuotiaana: 2016–2017 ja 2017–2018
*** Pisin pisteputki alle 20-vuotiaana (15 peräkkäistä ottelua).
*** Ensimmäinen eurooppalainen pelaaja, joka teki 70 tehopistettä yksittäisessä runkosarjassa alle 20-vuotiaana: 2017–2018
*** Nuorin suomalainen pudotuspeleissä maalin tehnyt pelaaja (19 v, 357 vrk): 11. huhtikuuta 2018
*** Ensimmäinen pelaaja, joka teki yhden kauden aikana kolme hattutemppua kolmessa eri maassa (Suomessa, Kanadassa ja Yhdysvalloissa): 2018–2019
** Seurahistorian ennätykset (3):
*** Ensimmäinen tulokaspelaaja, joka teki vähintään 30 maalia yksittäisessä runkosarjassa: 22. helmikuuta 2017
*** Nuorin pudotuspeleissä maalin tehnyt pelaaja (19 v, 357 vrk): 11. huhtikuuta 2018
*** Eniten maaleja kuukaudessa tehnyt Winnipeg Jets -pelaaja (18 maalia): marraskuussa 2018

;SM-liiga
* **[[Tappara]]**:
** Pudotuspelien arvokkain pelaaja (Jari Kurri -palkinto): 2015–2016
** Kauden paras tulokaspelaaja (Jarmo Wasaman muistopalkinto): 2015–2016
** *[[Iltalehti|Iltalehden]]* Kultaleijona: 2015–2016
** Tulokaspelaajien pistepörssin voitto: 2015–2016
** Tulokaspelaajien maalipörssin voitto: 2015–2016
** Ennätykset (3):
*** Eniten maaleja tehnyt tulokaspelaaja yksittäisissä pudotuspeleissä (kymmenen maalia): 2015–2016
*** Eniten tehopisteitä tehnyt tulokaspelaaja yksittäisissä pudotuspeleissä (viisitoista tehopistettä): 2015–2016
*** Nuorin Jari Kurri -palkinnon voittajaksi valittu pelaaja (18 v, 7 vrk): 26. huhtikuuta 2016
** Seurahistorian ennätykset (3):
*** SM-liigahistorian nuorin hattutempun tehnyt pelaaja (17 v, 9 kk, 4 vrk): 23. tammikuuta 2016
*** Eniten tehopisteitä yksittäisessä runkosarjassa tehnyt tulokaspelaaja (33 tehopistettä): 2015–2016
*** Eniten maalisyöttöjä yksittäisessä runkosarjassa tehnyt tulokaspelaaja (16 maalisyöttöä; jakaa ennätyksen Jukka-Pekka Sepon kanssa): 2015–2016

;Alle 18-vuotiaiden maailmanmestaruuskilpailut
* **[[Suomen alle 18-vuotiaiden jääkiekkomaajoukkue]]**:
** Turnauksen maalipörssin voitto: 2015
** Valinta tähdistökentälliseen: 2015
** Yksi Suomen maajoukkueen kolmesta parhaasta pelaajasta turnauksessa: 2015

;Alle 20-vuotiaiden maailmanmestaruuskilpailut
* **[[Suomen alle 20-vuotiaiden jääkiekkomaajoukkue]]**:
** Valinta tähdistökentälliseen: 2016
** Turnauksen maalipörssin voitto: 2016
** Yksi Suomen maajoukkueen kolmesta parhaasta pelaajasta turnauksessa: 2016

;Maailmanmestaruuskilpailut
* **[[Suomen jääkiekkomaajoukkue]]**:
** Turnauksen arvokkain pelaaja: 2016
** Turnauksen paras hyökkääjä: 2016
** Valinta tähdistökentälliseen: 2016
** Turnauksen maalipörssin voitto: 2016
** Yksi Suomen maajoukkueen kolmesta parhaasta pelaajasta turnauksessa: 2016
** Ennätykset (4):
*** Nuorin pelaaja, joka on tehnyt yksittäisessä ottelussa kolme tehopistettä (18 v, 17 vrk): 6. toukokuuta 2016
*** Nuorin yksittäisen turnauksen arvokkaimmaksi pelaajaksi valittu jääkiekkoilija: 22. toukokuuta 2016
*** Nuorin maalipörssin voittanut pelaaja: 22. toukokuuta 2016
*** Eniten tehopisteitä tehnyt 18-vuotias pelaaja.
** Maajoukkueen ennätykset (5):
*** Nuorin pelaaja, joka on esiintynyt turnauksessa (18 v, 17 vrk): 6. toukokuuta 2016
*** Nuorin Suomen miesten maajoukkueen pelaaja, joka on tehnyt tehopisteen turnauksessa (18 v, 17 vrk): 6. toukokuuta 2016
*** Nuorin pelaaja, joka on tehnyt maalin turnauksessa (18 v, 17 vrk): 6. toukokuuta 2016
*** Nuorin pelaaja, joka on tehnyt maalisyötön turnauksessa (18 v, 17 vrk): 6. toukokuuta 2016
*** Nuorin pelaaja, joka on saavuttanut mitalin yksittäisestä turnauksesta.

### Muut
* Vuoden jääkiekkoilija: 2016
* Vuoden nuori urheilija: 2016
* Suomen urheilugaalan Vuoden läpimurto -palkinto: 2016
* Tampereen Vuoden urheilija: 2016
* Vuoden Tamperelainen (Tamperelaisen järjestämä äänestys): 2017
* Jääkiekkoliiton President's Trophy: 2016–2017
* Suomen urheilugaalan Rohkeus-palkinto: 2024

## Huomautukset

## Lähteet

## Katso myös
* Luettelo vähintään viisi maalia yhdessä NHL-ottelussa tehneistä pelaajista

## Aiheesta muualla
*Patrik Laine QuantHockey.com sivustolla (suomeksi)
*
*
*